b'\n_START_ARTICLE_\nAina (yhtye)\n_START_PARAGRAPH_\nAina on hollantilais-suomalainen yhtye, joka perustettiin Hollannissa 2004. Hollannissa ty\xc3\xb6skentelev\xc3\xa4 suomalainen laulaja-laulunopettaja Pauliina May (Pauliina Pohjanheimo) tapasi s\xc3\xa4velt\xc3\xa4j\xc3\xa4-pianisti Izak Boomin. Boom oli kiinnostunut suomalaisesta lyriikasta ja pyysi Pauliina Mayt\xc3\xa4 kokoamaan suomalaisia runoja, joita h\xc3\xa4n voisi s\xc3\xa4velt\xc3\xa4\xc3\xa4. May valitsi Eino Leinoa, Kalevalaa ja Kanteletarta. Izak Boom s\xc3\xa4velsi parikymment\xc3\xa4 runoa. S\xc3\xa4vellyksi\xc3\xa4 tulkitsemaan koottiin yhtye, johon muusikoiksi tulivat trumpetisti Sybren van Doessum, suomalainen Hollannissa asuva basisti Mikko Karjalainen, pianisti Izak Boom ja laulaja Pauliina May._NEWLINE_Aina on pit\xc3\xa4nyt Hollannissa lukuisia konsertteja. Kaikki laulut esitet\xc3\xa4\xc3\xa4n suomeksi, ja Pauliina May k\xc3\xa4\xc3\xa4nt\xc3\xa4\xc3\xa4 laulujen sis\xc3\xa4ll\xc3\xb6n hollanniksi tai englanniksi. Aina esiintyi mm. helmikuussa 2007 Akseli Gallen-Kallelan n\xc3\xa4yttelyn avajaisissa Groningenissa ja Suomen itsen\xc3\xa4isyyden 90-vuotisjuhlassa Haagissa 2007. Aina on esiintynyt my\xc3\xb6s Kajaanin Runoviikolla 2004 ja 2005 , Multian Lovisa Charlottan kirkossa 2004 sek\xc3\xa4 Keuruun vanhassa kirkossa ja Pukkilan Kohisevassa 2005. Osa Ainasta eli Duo Pauliina May ja Izak Boom kutsuttiin esiintym\xc3\xa4\xc3\xa4n hollantilaisen Geuzen-s\xc3\xa4\xc3\xa4ti\xc3\xb6n Geuzen-mitalin jakotilaisuuteen Vlaardingenin Suureen kirkkoon (Grote Kerk) 13.3.2008. Mitali luovutettiin presidentti Martti Ahtisaarelle h\xc3\xa4nen rauhanty\xc3\xb6st\xc3\xa4\xc3\xa4n. Tilaisuutta kunnioitti l\xc3\xa4sn\xc3\xa4olollaan kuningatar Beatrix._NEWLINE_Hein\xc3\xa4kuussa 2008 Aina konsertoi Suomussalmen musiikkijuhlilla \xc3\x84mm\xc3\xa4nsaaren kirkossa ja Kajaanin kirkossa._NEWLINE_Kev\xc3\xa4\xc3\xa4ll\xc3\xa4 2006 hollantilainen levy-yhti\xc3\xb6 Munich Records julkaisi yhtyeen CD:n Aina Leino, joka sis\xc3\xa4lt\xc3\xa4\xc3\xa4 yksinomaan Eino Leinon runoja. Levyn tuottivat Izak Boom ja suomalainen Sunny Notes Oy. Ainan Leino-levyn vihkosen englanninkieliset k\xc3\xa4\xc3\xa4nn\xc3\xb6kset on tehnyt Hanna Kolari.'